21वीं सदी में शिक्षा का आश्‍चर्यजनक रूप से प्रचार एवं प्रसार हुआ है व साक्षारता का स्‍तर बड़ा है। इसका प्रत्‍यक्ष परिणाम हमें 14वीं लोकसभा के चुनाव में भी देखने मिला है। अब तक की चुनी गयी सभी लोक सभाओं से अधिक शिक्षित व्‍यक्‍ति चुनकर लोक सभा के सदस्‍य बने हैं। आधुनिक शिक्षा के प्रचार-प्रसार में 21वीं सदी में आधुनिकीकरण की प्रक्रिया को अत्‍यधिक तीव्रता प्रदान की है। सन्‌ 1951 में देश में जहाँ केवल 16.67 प्रतिशत साक्षरता थी, वही 2001 में 65.38 प्रतिशत साक्षरता हो गयी है। अब शिक्षा किसी वर्ग विशेष के लिए नही अपितु सर्वसुलभ है। वहीं दूसरी ओर एक भयंकर कटु सत्‍य उभरकर हमारे सामने आया है कि शिक्षा के प्रसार के साथ अपराध, भ्रष्‍टाचार देशद्रोह, पश्‍चिम का अंधानुकरण, मादक पदार्थों का सेवन, हत्‍या फिरौती, सीडी काण्‍ड, बलात्‍कार, शिक्षा माफिया, आदि का प्रसार भी शिक्षण संस्‍थानों में बढ़ता जा रहा है। परिणामतः शिक्षा के मन्‍दिर गन्‍दगी के समन्‍दर बनते जा रहे है। इसका प्रत्‍यक्ष उदाहरण हमें हाल में ही देखने को मिला है दिल्‍ली के एक स्‍कूल के 17 वर्षीय छात्र रिभु की हत्‍या उसके चार दोस्‍तों के द्वारा कर दी गयी। जबकि वे फिरौती के पचास लाख रूपये भी प्राप्‍त कर चुके थे। ऐसा अचानक नहीं हुआ है ये हमारी संस्‍कृति पर ‘‘पश्‍चिमी संस्‍कृति एवं अर्थनीति'' के प्रभाव के कारण हुआ है। आज हम जिस समाज का निर्माण कर रहे उसमें मानवता, सहनशीलता, नैतिकता, त्‍याग, संयम, धैर्य, सादगी एवं सहिष्‍णुता का निरन्‍तर ह्रास हो रहा है। 21वी सदी जिस समाज का निर्माण कर रही है वह ‘‘व्‍यक्‍ति केन्‍द्रित'' व ‘‘भौतिक समृद्धि'' का प्रतीक है। परिणामतः आज शिक्षा अपने प्रथमध्‍येय से दूर होकर अपनी गरिमा को खोती जा रही है।